Det andet problem i Ritzaus historie handler om, at nyhedstjenesten medregner indbyggerne på Lolland-Falster i deres befolkningstal for Sjælland uden at gøre opmærksom på det.

Det er ifølge Dorthe Larsen fra Danmarks Statistik ikke uproblematisk:

- Lad mig sige det sådan, at hvis vi havde valgt i Danmarks Statistik at lave sådan en opgørelse, så havde vi i hvert fald gjort opmærksom på, hvad der var inkluderet i Sjælland. Men vi havde nok valgt ikke at inkludere Lolland-Falster.

- Hvis man sammenligner to områder med hinanden, så giver det bedre mening at holde sig specifikt til Sjælland og ikke inkludere Lolland-Falster, siger Dorthe Larsen.

Der bor 102.045 på Lolland-Falster pr. 1. oktober 2019. Og de mennesker tæller altså med i Ritzaus historie om, at der nu bor flere på Sjælland end i Jylland.

Og det er afgørende. Hvis man ikke tæller Lolland-Falster med, som Dorthe Larsen anbefaler, bor der nemlig stadig flere personer i Jylland end på Sjælland. Og sådan har det været i hvert fald siden 1921.